Na osnovu člana 3. stav 4, člana 8. stav 10. i člana 9. stav 6. Zakona o ograničavanju raspolaganja imovinom u cilju sprečavanja terorizma i širenja oružja za masovno uništenje („Službeni glasnik RS”, br. 29/15, 113/17 i 41/18),

Ministar finansija donosi

P R A V I L N I K

O NAČINU OBAVEŠTAVANjA FIZIČKIH I PRAVNIH LICA O PROMENI NA LISTI OZNAČENIH LICA I O NAČINU DOSTAVLjANjA OBAVEŠTENjA, INFORMACIJA I PODATAKA O OZNAČENOM LICU I NjEGOVOJ IMOVINI

Član 1.

Ovim pravilnikom uređuje se način obaveštavanja fizičkih i pravnih lica o promeni na listi označenih lica i način dostavljanja obaveštenja, informacija i podataka o označenom licu i njegovoj imovini.

Član 2.

Uprava za sprečavanje pranja novca (u daljem tekstu: Uprava), u skladu sa Zakonom o ograničavanju raspolaganja imovinom u cilju sprečavanja terorizma i širenja oružja za masovno uništenje („Službeni glasnik RS”, br. 29/15, 113/17 i 41/18 – u daljem tekstu: Zakon), bez odlaganja, obaveštava o svakoj promeni na listi označenih lica fizička i pravna lica koja su dužna da primenjuju radnje i mere za sprečavanje finansiranja terorizma, odnosno širenja oružja za masovno uništenje.

Član 3.

Obaveštavanje iz člana 2. ovog pravilnika vrši se elektronskim putem ili objavljivanjem podataka na zvaničnoj internet stranici Uprave.

Član 4.

Obaveštenja i informacije se dostavljaju:

1) telefonom;

2) elektronskim putem;

3) neposrednim dostavljanjem;

4) preporučenom pošiljkom.

Obaveštenja i informacije koje se dostavljaju telefonskim putem, potvrđuju se u pismenoj formi, u skladu sa Zakonom i ovim pravilnikom.

Član 5.

Obaveštenje o označenom licu i njegovoj imovini, kao i informacije od značaja za određivanje označenog lica i njegove imovine dostavljaju se Upravi na Obrascu za prijavljivanje označenog lica, koji je odštampan uz ovaj pravilnik i čini njegov sastavni deo.

Član 6.

Podaci se dostavljaju:

1) telefonom;

2) zaštićenim elektronskim putem;

3) neposrednim dostavljanjem.

Član 7.

Podaci se dostavljaju preko lica, odnosno organizacionih jedinica određenih za kontakt u državnim organima, organizacijama i licima kojima su poverena javna ovlašćenja.

Član 8.

Podaci o označenom licu i njegovoj imovini dostavljaju se Upravi bez odlaganja, a najkasnije narednog radnog dana od dana prijema zahteva, u skladu sa Zakonom.

Član 9.

Danom stupanja na snagu ovog pravilnika prestaju da važe Pravilnik o načinu obaveštavanja fizičkih i pravnih lica o promeni na listi označenih lica donetoj od strane Saveta bezbednosti Ujedinjenih nacija i drugih međunarodnih organizacija u kojima je Republika Srbija član („Službeni glasnik RS”, broj 13/18) i Pravilnik o načinu dostavljanja obaveštenja, informacija i podataka o označenom licu i njegovoj imovini („Službeni glasnik RS”, broj 53/15).

Član 10.

Ovaj pravilnik stupa na snagu osmog dana od dana objavljivanja u „Službenom glasniku Republike Srbije”.

|  |
| --- |
| Broj: 110-00-339/2018-20 |
| U Beogradu, 19. septembra 2018. godine |

MINISTAR

Siniša Mali